Signe Munk (SF), 2023-05-03:
Tak for ordet, formand.
Lovforslaget, der ligger her, er en del af en større aftale, faktisk en aftale for vandsektoren, som SF er en del af.
Jeg tror, at først skal man slå fast, at der ikke er nogen nem vej til at nedbringe affaldsforbrændingskapaciteten i Danmark.
Det er heller ikke nogen hemmelighed, at SF kæmpede hårdt for og fik igennem i forhandlingerne, at vi først skulle prøve en model, hvor KL lavede en lukkeliste.
Den fik så senere det lidt mindre flatterende navn dødslisten, og den kom også frem, men desværre lykkedes det ikke at få en model, der var troværdighed omkring.
Det er en del af et kompromis, en stor aftale, som SF er en del af, og vi står ved det, men det her lovforslag er da den svære del af kompromiset for SF.
Det er en stor aftale, og der er vanvittig mange gode tiltag i den, dels om mere genanvendelse, og det, danskerne i gang med lige nu, er at udsortere i ti fraktioner, som skal give mere genanvendelse og mindre afbrænding af affald.
Det drejer sig om udsortering af plast, arbejde med en ja tak-ordning, klima- og miljøkrav til vandsektoren – der er mange gode tiltag.
I forhold til det konkrete lovforslag var SF optaget af, at når man laver en konkurrencemodel, skulle der være majoritetsejerskab for kommunerne som minimum i affaldsforbrændingsanlæggene.
Samtidig var vi også optaget af, at der blev sikret et håndtag til at kunne sikre flere penge til at dække strandede omkostninger.
For allerede dengang, da aftalen blev lavet, var det en væsentlig del af diskussionen, hvad det realistiske gældsefterslæb ville være, når affaldsforbrændingsanlæggene lukkede.
Samtidig er det forhold, at der stadig er statslig styring ved etablering af nye anlæg, også centralt for SF, og derfor er jeg glad for, at vi har fået hele aftalekredsen og i særdeleshed ministeren med på at stille et ændringsforslag til loven, som netop sikrer det for nye anlæg.
Det ene gælder puljen til strandede omkostninger, og som jeg allerede har nævnt, må man sige, at det spænd, der ligger fra ministeriets vurderinger til Dansk Affaldsforenings vurderinger, er så vidt, at jeg allerede nu kan sige, at SF i hvert fald er klar til at finde flere penge, og vi erkender, at det kommer vi også til.
Så er der den del, som bl.a. Concito har rejst, nemlig at der skal skabes bedre vilkår for at etablere CO 2 -fangst på de danske affaldsforbrændingsanlæg.
Det har vi også været optaget af at arbejde med, og derfor er jeg glad for, at vi nu har fået lavet en sideaftale til det her lovforslag, som netop sørger for at få afdækket alt det, der er inde i maven af at etablere CO 2 -fangst, som både handler om frisætning af biogent affald, som handler om, om man kan have CO 2 -fangst i den store hovedforretning eller i et sideselskab, alt muligt, så vi i løbet af i år kan få truffet en beslutning om, hvordan vi skaber bedre betingelser for CO 2 -fangst i affaldsforbrændingsanlæggene.
Jeg tror, vi skal derhen, hvor vi stiller det som et krav.
Så er der bekymringen omkring importeret affald, og det er jo Klima-, Energi- og Forsyningsministeriets vurdering, at importen af affald vil falde, men det er der blevet rejst en del kritik af, og derfor er det jo fuldstændig væsentligt, at der står i aftalen, at vi skal følge mængden af importeret affald, og at vi jo skal ende med at have bragt kapaciteten ned.
Desuden har ARC i særdeleshed rejst en bekymring for miljøkrav, og derfor er det vigtigt for SF, at der i de udbud, der bliver lavet for kommunerne, kommer klare retningslinjer for, hvordan man stiller miljø- og klimakrav, og at vi også får undersøgt, om vi kan bruge højere afgifter som et redskab i det arbejde.
Grundlæggende tror jeg ikke, at det her lovforslag kan stå alene, og det tror jeg ikke der er nogen der mener i den her sag, og derfor vil det, som det hele tiden har været, være SF's opgave i den her aftalekreds at arbejde med de forbedringer, der skal til, og det tror jeg faktisk også der er brug for.